Man koop $1 miljoen se speelgoed voor Toys R Us toemaakToys R Us (Foto: AP Photo/Alan Diaz, File) Die speelgoedwinkel Toys R Us in Amerika het verlede week Vrydag sy laaste winkels toegemaak, maar ŉ anonieme man het eers $1 miljoen (meer as R13,7 miljoen) se speelgoed gekoop. Die maatskappy, wat ook die Babies R Us-groep besit, het meer as $5 miljard skuld gehad. Meer as 30 000 personeellede moet nou ander werk soek. Toys R Us se finansiële verknorsing het ook ŉ impak gehad op speelgoedvervaardigers soos Mattel en Hasbro. Die maatskappy het in Januarie sy planne bekend gemaak om ongeveer 180 winkels se deure te sluit, maar het in Maart aangekondig die res van die 735 winkels sal ook gelikwideer word. ŉ Anonieme koper het egter ŉ yslike inkopietog onderneem voor die winkels gesluit het. Die man het soveel speelgoed gekoop dat ŉ winkel in Raleigh, Noord Carolina, nie eens Vrydag handel gedryf het nie. CNN se filiaal, WNCN, het berig die koper het $1 miljoen spandeer aan die speelgoed wat nog op die rakke beskikbaar was. Aldus WNCN word al dié speelgoed nou aan behoeftige kinders geskenk. ŉ Werknemer by die winkel het gesê die man het by verskillende winkels aangeklop om die speelgoed te koop, omdat hulle nie meer genoeg voorraad gehad het nie. Kohlberg Kravis Roberts & Co, die eienaar van Toys R Us, het nie reageer op ŉ versoek om kommentaar deur CNN nie. Sommige klante voer aan dit was Bill Gates of Amazon wat die speelgoed gekoop het. Die maatskappy was 70 jaar oud.